सन्दीपको लामो यात्रा
क्यारेबियन प्रिमियर लिग (सीपीएल) मा ट्रिनबागो नाइट राइडर्समा अनुबन्धन भएसँगै नेपालका लेग स्पिनर सन्दीप लामिछानेको व्यस्त क्यालेन्डर सुरु हुनेछ । 
काठमाडौँ — क्यारेबियन प्रिमियर लिग (सीपीएल) मा ट्रिनबागो नाइट राइडर्समा अनुबन्धन भएसँगै नेपालका लेग स्पिनर सन्दीप लामिछानेको व्यस्त क्यालेन्डर सुरु हुनेछ । वर्षायामका कारण घरेलु क्रिकेट त्यसै ठप्प हुने बेलामा कोभिड–१९ को प्रकोपले आम जनजीवन घरभित्रै सीमित राख्दा सन्दीप भने ग्लोबल स्टारका रूपमा विभिन्न प्रतियोगितामा खेलिरहेका हुनेछन् । बलिउडका स्टार शाहरूख खानको स्वामित्वमा रहेको ट्रिनबागोले मंगलबार नवौं सिजनको सीपीएलका लागि सन्दीपलाई लिने निर्णय गरेको थियो । अगस्ट २८ देखि सेप्टेम्बर १९ सम्म हुने सीपीएलका लागि दुई दिनअघिमात्र जमैका तलावाजले सन्दीपलाई रिलिज गरेको थियो । लगत्तै चारपल्टको विजेता ट्रिनबागोले सन्दीपलाई लिएको हो । गत वर्ष ट्रिनबागोले सेन्ट लुसिया जोउक्सलाई ८ विकेटले पराजित गर्दै उपाधि जितेको थियो । ट्रिनबागोका प्रशिक्षक ब्रेन्डन म्याकलम हुन् । किइरन पोलार्डको कप्तानीमा रहने टोलीमा दिनेश रामदिन, सुनिल नारिन, कोलिन मुन्रो, डारेन ब्राभो, लेन्डी सिमोन्स, सिकन्दर राजा, एन्डरसन फिलिप्स, टिओन वेवस्टर, अली खानलगायतका खेलाडी छन् । गत वर्ष अमेरिकाका तीव्र गतिका बलर अली खान सीपीएलमा ट्रिनबागोबाट खेलेपछि इन्डियन प्रिमियर लिग (आईपीएल) मा शाहरूखको स्वामित्वमा रहेको माउ कम्पनी कोलकाता नाइट राइडर्सबाट पनि खेलेका थिए । सन्दीपले सामाजिक सञ्जालमार्फत गत सिजनमा अवसर दिएकामा जमैकालाई धन्यवाद दिँदैं नाइट राइडर्स परिवारमा आबद्ध हुन पाउँदा निकै खुसी रहेको जनाएका छन् । उनले च्याम्पियन ट्रिनबागोबाट खेल्ने प्रतीक्षामा रहेको र यो यात्रा निकै रमाइलो हुने विश्वास लिएका छन् । सीपीएलको ड्राफ्ट बुधबार हुँदै छ । त्यसको एक दिनअघि नै ट्रिनबागोले सन्दीपलाई सिधै लिएको हो । गत वर्ष सन्दीपले ड्राफ्टमार्फत जमैकाबाट खेल्दा ९० हजार डलर पारिश्रमिक पाएका थिए । यसपटक सम्झौता रकमबारे केही खुलाइएको छैन । तर सन्दीपको भविष्य अझै राम्रो हुने आसमा ट्रिनबागोबाट खेल्न लागेको बताइएको छ । शाहरूखको स्वामित्वमा श्रीलंका प्रिमियर लिग र अमेरिकाको मेजर लिग क्रिकेटमा पनि टिमहरू रहेकाले सन्दीपले ट्रिनबागोलाई चुनेका हुन् । सीपीएलमा सन्दीपको यो चौथो सिजन हो । सन्दीपले २०१८ मा सेन्ट किट्स एन्ड नेभिस प्याट्रियट्सबाट ५ हजार डलर तथा गत वर्ष बार्बाडोस ट्राइन्डेट्सबाट खेलेका थिए । बार्बाडोसबाट खेल्दा उनको अनुबन्ध रकम ७० हजार डलर थियो । गत सिजनमा सन्दीपले जमैकालाई सेमिफाइनलसम्म पुर्‍याउँदा ११ खेल खेल्दै केबल ५.२७ को इकोनोमी र १७.५८ को औसतमा १२ विकेट लिएका थिए । व्यस्त तालिका र असहज यात्रायदि सबै सामान्य हुन्थ्यो भने सन्दीप लन्डन जाने तालिका ‘आजभोलि’ नै थियो । तर कोभिड–१९ का कारण निषेधाज्ञा र सबै बन्दाबन्दी रहेका कारण सन्दीपले एक महिनाअघि आवेदन दिएको बेलायतको भिसा अझै आइपुगेको छैन । उनले इंग्ल्यान्डको भाइटालिटी ब्लास्टमा वर्सेस्टसायर र्‍यापिडबाट खेल्दैछन् । प्रतियोगिता जुन ९ बाट हुनेछ ।कोभिड–१९ का कारण बेलायतले नेपाललाई ‘रेडजोन’ मा राखेको छ, जसका कारण सन्दीप सिधै बेलायत जान पाउने छैनन् । दुई साता तेस्रो मुलुकमा बिताएपछि मात्र उनी बेलायत छिर्न पाउने हुँदा अहिले उनी लन्डन उड्नुपर्ने तालिका थियो । तर उनले बेलायतको भिसा अझै पाउन सकेका छैनन् । त्यसमाथि नेपालबाट नियमित अन्तर्राष्ट्रिय उडान रोकिएकाले चार्टर फ्लाइटको तालिकासँग आफ्नो तालिका मिलाउनुपर्ने चटारो सन्दीपलाई छ । भाइटालिटी ब्लास्ट तीन चरणमा चल्नेछ । जुलाई १८ सम्म पहिलो चरणको खेलमा एकापसमा सहभागी टोलीले प्रतिस्पर्धा गर्नेछ । अगस्ट २४ देखि २७ सम्म दोस्रो चरणमा क्वाटरफाइनल खेल हुनेछ । सेमिफाइनल र फाइनलको तेस्रो चरण एकै दिन (सेप्टेम्बर १८ मा) हुनेछ । वर्सेस्टसायरले फाइनलसम्मको यात्रा तय गरेमा सन्दीपले सीपीएल खेल्ने सम्भावना कम रहन्छ । भाइटालिटी ब्लास्टको दुई चरणको ब्रेकमा इंग्ल्यान्डको घरेलु क्रिकेटमा ‘द हन्ड्रेड’ आयोजना हुनेछ । गत वर्ष रोकिएको यस प्रतियोगितामा सन्दीपले एक लाख पाउन्ड लिएर ओभल इन्भिन्सिबलबाट खेल्दैछन् । ‘द हन्ड्रेड’ जुलाई २२ देखि सुरु भई अगस्ट २१ मा टुंगिने छ । नेपालले खेल्ने अन्तर्राष्ट्रिय तालिकाहरू कोभिड–१९ कै कारण सन् २०२० को फेब्रुअरीदेखि रोकिएका छन् । कहिले सुरु हुने केही टुंगो छैन । नेपाल, स्कटल्यान्ड र नामिबियासम्मिलित क्रिकेट विश्वकप लिग २ का खेल जुलाईमा हुने तालिका छ । तर नेपाललाई बेलायतले कोभिडका कारण रेडजोनमा राखेकाले तेस्रो मुलुकमा गएर खेल हुने सम्भावना पनि उत्तिकै छ । त्यस्तै सेप्टेम्बरदेखि लिग २ का खेल भएमा पनि सन्दीपले राष्ट्रिय टोलीका लागि भाइटालिटी ब्लास्ट, द हन्ड्रेड, सीपीएलका खेलहरू बीचैमा छाडेर आउनुपर्ने हुन्छ ।